ઉપરથી પાણી પડે ત્યારે ચાર પગવાળાં પ્રાણીઓ જેવાં કે ગાયો, કૂતરાઓ વગેરે શાંત થઈ જાય છે અને બે પગવાળા માનવો પણ જ્યાં જગ્યા મળે ત્યાં ભીંજાવાથી બચવા ગોઠવાઈ જાય છે. હું પણ બહાર ગયેલો હોઉં તો કોઈ છાપરું શોધીને છુપાઈ જાઉં છું અને ત્યારે બાળપણના દિવસો યાદ આવે કે જયારે વરસાદમાં ભીંજાવા/નહાવા માટે કેટલા બધા આતુર રહેતા અને નીકળી પડતા. મારા વતનમાં વર્ષાનું પ્રમાણ ઘણું ઓછું તેથી તેનું મૂલ્ય પણ ખૂબ વધારે! વર્ષા એટલે ઉત્સવ ….હજીયે જો મોકો મળે અને તબિયત સાથ આપે તો નહાવા નીકળી પડું છું.